Nathalie Larsen
Nathalie Larsen (født 19. maj 1855, død 3. januar 1925) var en dansk forfatter, skuespiller og dramatiker. Hun boede sammen med digteren Gustav Wied fra 1887 til 1890. Året senere indgik hun ægteskab med den norske skuespiller Valdemar Lippert, og parret blev skilt i 1906. Resten af sine dage levede hun sammen med sin søster. 

Hendes forfatterskab er relativt lille på trods af, at hun anstrengte sig for at sætte pennen til papir. Det blev til et lille dusin mindre skuespil, hvoraf cirka halvdelen blev udgivet og endnu færre blev opført. Ikke desto mindre var hendes skrevne budskaber banebrydende og iøjenfaldende i forhold til det samlede kvindelige udtryk fra de sidste to årtier i 1800-tallet. Hun levede et frit liv som en selvstændig og seksualfrigjort kvinde og fandt inspiration fra sine egne oplevelser og førte dem ud i kunst. 

Hun debuterede med Mørkningen i 1884, som udkom under pseudonymet Enel, hvorefter det resterende forfatterskab udkom i hendes rigtige navn. 

Nathalie Larsen og hendes daværende kæreste Gustav Wied arbejdede sammen med Strindberg i København med at skabe et alternativt totalteater, også kaldet forsøgsteater, som var en avantgardescene for det psykologisk drama. Hun var tovholder på projektet, samt forfatter, oversætter og skuespiller. Det blev desværre ikke nogen succes og lukkede ned allerede efter en sæson. 

Hendes forfatterskab bestod af enaktere, som gennem en stilren impressionistisk replikkunst gentog det erotisk spil i en bestemt situation. Omdrejningspunktet i hendes teaterstykker er at give ordet til kvinder, hvilket det moderne gennembruds mænd efterspurgte. I Man kan ikke blive ved (1888) portrætteres den erotisk frigjorte kvinde, som giver sig hen til sin elsker af lyst. I Vissent Løv fra 1885 skildrer forfatterinden, at en mands reaktionsmønstre over for disse slags kvinder er fyldt med angst og tilbagetrækning. Hun anvendte sine egne livsoplevelser som erfaringsrum, hvilket er en meget nuanceret psykologisk bearbejdelse af det komplekse stof, hvilket 1880ernes Sædelighedsfejde drejede sig om. Dette kan også være årsagen til at Nathalie Larsens kunst var for farlig og fripostig.

Bibliografi 
 Mørkningen, Proverbe i en akt (dramatik, under pseudonymet Enel), 1884
 Vissent Løv, 1885
 Man kan ikke blive ved, 1888

Referencer 

Dramatikere fra Danmark